STYRETS ÅRSBERETNING 2018

**FORENINGEN GO**

**STIFTELSE OG FORMÅL**

Foreningen Go ble stiftet på møte den 25.januar på Cafe Le Frere i Trondheim med følgende formål:

**HOVEDMÅL**

Go er en ideell forening og sosial entreprenør lokalisert i *Trondheim, men med ubegrenset geografisk arbeidsområde. GO skal stimulere til frivillig og idealistisk arbeid.*

Go skal være teknisk arrangør av prosjektet Norway-India-Bikeathon med sideprosjekter. *Hovedprosjektet* er å organisere innsamling av penger til den indiske barnerettsorganisasjonen The Concerned for Working Children (CWC), og eventuelt andre tilsvarende organisasjoner hvis innsamlet beløp er stort nok.

Ved hjelp av ulike aktiviteter skal Go bidra til å støtte og skape oppmerksomhet *om* barns rettigheter og spesielt barns rett til å bli hørt

Virksomheten skal være åpen for alle som har lyst til å delta *i* slik frivillig virksomhet.

**DELMÅL**

Go skal:

* Inspirere folk til å arrangere vandringer, sykkelløp, andre fysiske aktiviteter osv, for å skape inntekter som foreningen kan bruke til å støtte arbeidet for barns rettigheter.
* Drive effektivt og med en minst mulig administrasjon. Innsamlede midler skal i sin helhet gå til å støtte arbeidet for barns rettigheter. Kostnader til å gjennomføre prosjektet eller til å drifte foreningen skal finansieres av sponsorinntekter eller eksterne støtteordninger.
* Etablere en digital plattform som gir alle som ønsker å engasjere seg tilgang til den informasjon og de verktøy som er nødvendig for å gjennomføre sine aktiviteter.
* Legge opp til at omfanget og lengden av det frivillige engasjementet skal være fleksibelt og tilpasses den enkeltes ønsker og muligheter.
* Være en demokratisk organisasjon hvor alle som ønsker det skal kunne være medlem og påvirke foreningens beslutninger, men hvor medvirkning og deltagelse ikke forutsetter *medlemskap.*

**STYRET**

Styret har i perioden bestått av disse:

Turid Stenseth, leder

Kjetil Utne

Ole Jørgen Belboe

Sissel Slettum Bjerke

Marion Størseth

Atle Eftedal Sunde (til juni 2018)

Erling Hustvedt (Fra juni 2018)

Andrea Wallenius Hesjeli (Fra Juni 2018)

**NORWAY-INDIA-BIKEATHON**

**Finansiering**

Utgiftene til å gjennomføre turen ble finansiert av finansielle sponsorer og aktører som bidro med produkter og tjenester. I tillegg kom en innsamling for å dekke ekstra kostnader etter tyveri i Iran. Alle som bidro kan ikke nevnes, men de største sponsorene var:

* Trønderenergi
* Sparebanken SMN
* TOBB
* Selmer Holding
* Trøndertaxi
* Restaurant Troll

I tillegg bidro Social Grab (Nå Social Screen) med nettsider, Allkopi md gratis trykk og Apotek 1 på Torvet med førstehjelpsutstyr. Orkla Revisjon og Økonomi og Regnskap har sørget for revisjon og regnskap. Dessuten har mange underveis bidratt med gratis overnatting. Vi kunne nevnt mange flere, men plassen tillater det ikke.

Støtten fra våre bidragsytere har gjort det mulig å sørge for at 100 % av innsamlede midler har gått til turens formål.

Sum av finansielle sponsorer er kr 151.000. I tillegg ble kr 8.500 samlet inn etter tyveriet via Facebook, og Trondheim kommune, Arrangementskontoret har bidratt med kr 5000 til åpningsarrangement.

**Start**

*Begrunnelsen* for *etablering av foreningen GO var* prosjektet Norway-India-Bikeathon. Kjetil Utne syklet fra Trondheim 17.juli og nådde Bangalore den 6.desember. Hensikten med turen var å skape oppmerksomhet om barns rettigheter generelt, og barns rett til å bli hørt spesielt. *I tillegg et ønske om å samle inn* penger til drift av Namma Bhoomi, et verdig hjem for sårbare barn i Kundapur, India. Videre var det et mål at prosjektet skulle bidra til å skape en plattform for eventuell videre virksomhet etter sykkelturen.

Sykkelturen startet den 17.juli fra Bakklandstorget med tale av fungerende ordfører Ola Lund Renolen, sang og musikk ved skuespiller Øyvind Brandtzæg og fanfare ved Ronny Farsund og xxx. Over hundre oppmøtte skapte god stemning og flere ble med og syklet de første kilometerne.

**Rute og hendelser underveis**

Turen gikk via Sverige, Latvia, Litauen, Hviterussland, Ukraina, Moldova, Georgia, Armenia, Iran, Pakistan og India til Bangalore. Overnatting skjedde noen ganger privat, en gang i telt, men vanligvis på gjestgiverier og rimelige hoteller.

Sykkelen, en tre- hjulet *el- sykkel*, viste seg å ha en rekke svakheter *på grunn av* feil montasje fra leverandør. Dette skapte store utfordringer underveis*. Det ble forsinkelser forårsaket av nødvendige reparasjoner*, noe som *medførte tidvis behov for å bruke annet transportmiddel* for å komme frem til sykkelverksted eller for å ta igjen det tapte og komme i rute. Mesteparten av turen foregikk likevel på sykkel.

Tyveri av sykkelhenger med all bagasje i Iran skapte store utfordringer, spesielt knyttet til medisinske utfordringer og til gjenanskaffelse av sykkelbatterier og ladere på grunn av av sanksjoner mot Iran. Utfordringene ble imidlertid løst og turen kunne fortsette ved hjelp av vennlige hjelpere. *Etter tyveriet fortsatte* *turen med et minimum av utstyr, kun det som fikk plass i en sykkelveske*. Tapet ved tyveriet anslås til knapt 50.000 kroner. Det gjenstår ennå å se om Forsikringsselskapet, Trygg, er villige til å erstatte tapet. Advokat Harald Krokstad bistår *i forhold til dette* *kostnadsfritt for foreningen*.

*For mer informasjon om daglige hendelser underveis* vises til Facebooksiden Norway-India-Bikeathon, nettside og Instagramkonto med samme navn. *Den altoverskyggende* opplevelsen var likevel den fantastiske hjelpsomheten og vennligheten i alle land uavhengig av språk, kultur og geografi.

**ROTARY OG ANDRE SAMARBEIDSPARTNERE**

I alle land som ble besøkt ble det enten på forhånd knyttet kontakt med lokale samarbeidspartnere eller det ble funnet lokale partnere underveis. Dette var nødvendig, blant annet for å gjennomføre fotoprosjektet «Med barns øyne» og for å organisere besøk og møter med barn. I alle land ble fire barn bedt om å ta bilder som i etterkant skal brukes til å lage en digital og *forhåpentligvi*s fysisk fotoutstilling. Fysisk fotoutstilling og bok er avhengig av finansiering.

Spesielt må Rotarys bidrag nevnes. I Sverige, Litauen, Hviterussland, Ukraina, Moldova, Armenia, Pakistan og India møtte Kjetil Rotaryklubber, til sammen ca 60 forskjellige klubber. Hjelpen dreide seg om alt fra råd om rute, innkvartering og hyggelige møter med Rotarymedlemmer, til praktisk bistand, organisering av besøk på skoler og institusjoner med mer og foredrag og mediekontakt. Det ville ikke vært umulig, men mye vanskeligere å gjennomføre dette prosjektet uten Rotarys internasjonale nettverk.

Trondhjem Rotary Klub har dessuten sammen med Rotary distrikt 2275 bidratt til å finansiere et solcelleanlegg på Namma Bhoomi, senteret for barn som drives av The Concerned for Working Children (CWC) i Kundapur. Sammen med andre Rotaryklubber i Norge og India arbeides det nå for å finansiere etablering av en yrkesskole for utsatte barn i Bellary i India. Dette prosjektet er en direkte følge av Norway-India-Bikeathon.

Men også andre samarbeidspartnere har bidratt underveis som vertskap forskjellige steder. Spesielt nevnes:

* Sinan fra Gulen-nettverket i Riga, Latvia
* Even Jahr, nordmann bosatt i Odessa, Ukraina
* Ekaterina Chochua i Tbilisi, Georgia
* Amir og Puppet Guesthouse and Museum i Kashan, Iran
* Laila og Amar Bokhari samt deres skole LAMS i Faisalabad, Pakistan
* Familien Sachdeva i Sirsa, India

Og naturligvis alle i The Concernd for Working Children (CWC) i Bangalore, Kundapur og Ballary som ikke bare har bidratt mens jeg besøkte dem disse stedene, men også la til rette for besøk og møter i Delhi, Ahmedabad og Mumbai.

**MØTER MED BARN**

*Å møte og snakke til og med barn har vært et særdeles viktig mål for turen*. Ut over de *Kjetil* har truffet langs ruta, *sykkelen vakte stor oppmerksomhet,*  har Kjetil hatt foredrag for og samtaler med anslagsvis 10.000 barn. Det har vært alt fra en til en samtaler til å tale til 5000 gutter i et kloster i India.

Historiene har vært mange, og inntrykkene sterke. Det har vært barn som har flyktet fra russiske bomber, ei jente som ble slått av sine foreldre fordi hun deltok på et møte i en barneorganisasjon, barn som har måttet gjøre lekser etter midnatt fordi det var det eneste stille tidspunktet i det lille rommet familien bodde, unge som bodde på en jernbanestasjon, jenter som kunne fortelle om at de greide å stoppe barneekteskap og gatebarn som utga verdens største avis utgitt av gatebarn.

**MEDIA**

Medieoppmerksomheten har vært betydelig.

På nasjonalt plan I Norge fikk prosjektet 2 sider i VG i tillegg til to oppslag i Bladet Taxi og et oppslag i Bladet Reiseliv. Dessuten et kort intervju på P3.

Lokalt i Trøndelag har Kjetil vært to ganger i Adressa i tillegg til en kronikk, to ganger i NRK Radio og en gang på Midtnytt. *Dertil* en gang i Trondheim24, Bydelsavisa Strinda, Bydelsnytt, Malviknytt og Stjørdalsnytt.

I andre land har Kjetil hatt omtale i Østersund, Uppsala, Nordic Rotary, Litauen (TV), Moldova (TV), Odessa, Pakistan (TV), Samt en rekke lokale og nasjonale aviser og TV-stasjoner i India i bl a Sirsa, Shimoga, Davangere, Chitradurga, Tumkur og Bangalore. I Bangalore ble det avholdt pressekonferansen i Bangalore Press Club med et titalls medier tilstede.

**INNSAMLING**

Til sammen er det samlet inn ca 260.000 kroner i 2018. Ytterligere midler er kommet inn etter årsskiftet:

* Facebook har fungert godt som en innsamlingskanal.
* Frode Jørgensen i organisasjonen GGA samlet på en kongress i Thailand inn over 100.000 kroner.
* Flere menigheter i Trondheim har og vil ha ofring til formålet.
* Solbakken skole har hatt India som tema, fulgt turen hele veien og har samlet inn 10.000 kroner.
* For øvrig har en rekke bidratt via VIPS og til foreningens gavekonto i SMN.

100.000 kroner ble overført til CWV i 2018. Ytterligere 150.000 er overført i 2019 til CWC. Pengene går til drift av et senter for utsatte barn på senteret Namma Bhoomi. 250.000 kroner tilsvarer alle kostnader for at 40 barn kan bo i et år der.

Styret vil senere disponere gavemidler som kommer inn. Midlene skal gå til CWC og eventuelt andre organisasjoner som gir et tilbud til utsatte barn.

Kjetil har besøkt CWC 11 ganger, og den tette kontakten og utstrakte kunnskapen om CWC’s virksomhet sikrer at pengene kommer til nytte. Foreningen Go har dessuten profesjonell regnskapsfører og revisor som sikrer ryddige forhold i økonomien.

**VIDERE VIRKSOMHET**

I vedtektene finnes følgende formulering:

«Etter at prosjektet Norway-India Bikeathon er avsluttet skal årsmøtet beslutte hvorvidt virksomheten skal videreføres i en eller annen form.»

Styret anbefaler at virksomheten videreføres, men dette vil være opp til årsmøtet.

Første fase av Norway-India-Bikeathon er gjennomført ettersom sykkelturen er over.

Andre fase, utstilling og bok, vil gjennomføres hvis finansiering ordnes.

Tredje fase i form av langsiktige aktiviteter i regi av foreningen er igangsatt av styret.